Worcester se span skitter | Netwerk24
Worcester se span skitter
Deur Sarel Burger 09 September 2019 11:22
Die skitterende o.14A-rugbyspan van Worcester Gimnasium. Voor is André Cilliers (afrigter), Jethro Tentinia, Gino Juries, Nicolaas Groenewald (kapt.), Carrick Kustoor, Jaden Truter en Marius van der Bank (afrigter). In die tweede ry is Ethin Daames, Wally Biko, Jade Brown, Noah Pietersen, Matthew Wilton en Hughan-Lee Pekeur. Derde ry: Philani Mpakati, Zaid Fillies, Tyrone Abrahams, Joshua Oerson, Keith Booysen en Benathi Nzinyana. Agter: Joshua Arends, Hope Diso, Javanno Melouw, Logan Lewis, Aqueel de Bruyn, Jovawn Visagie en Rudolf de Wet.Foto: VERSKAF
Skuins onderkant die Bolandse Brandwagberge het ’n rugbyspannetjie van Worcester die afgelope seisoen die wêreld aan die brand gespeel.
Om ná 15 wedstryde die seisoen onoorwonne af te sluit is een ding, maar die Worcester Gimnasium se o.14A-span het dit boonop vermag met ’n gemiddelde wedstrydtelling van 58-3. Die Worcesteriete het altesame 873 punte ingehark en net 52 punte afgestaan.
In 10 van die 15 wedstryde het die Bosvarkies meer as 50 punte opgestapel en het in een geval selfs die 100-kerf verbygesteek. Net sewe drieë is gedurende die hele seisoen teen Worcester Gim gedruk – met die kwaaiste teenstand waarskynlik komende van Wynberg Boys’ High teen wie die Worcester-kannetjies met “net” 36-21 gewen het.
Die hoogste mate van fiksheid was ’n vername faktor in die span se welslae.
“André Cilliers, my medeafrigter, het die manne elke week behoorlik laat ‘aftjop’,” vertel Bankies van der Bank, ’n jarelange en gesoute afrigter by Worcester Gim.
Die Bosvarkies het oor ’n doodgemiddelde, hoewel hardwerkende, voorhoede beskik, maar dit was veral agterlangs, waar daar heelwat vaardighede en vaart was, dat die teenstanders dronk gehardloop is.
Die een vleuel, Javanno Melouw, tel onder meer onder die vier vinnigste o.14-atlete in die land.
Die span se uitslae die afgelope seisoen was: 58-0 t. Melkbosstrand, 54-5 t. Brackenfell, 60-0 t. Bredasdorp, 45-0 t. HS Swartland, 76-0 t. HS Punt, 71-0 t. Robertson, 55-3 t. Hugenote, 72-5 t. HS Bellville, 78-0 t. Hermanus, 36-21 t. Wynberg Boys’ High, 31-12 t. Nico Malan (Humansdorp), 106-0 t. Vredenburg, 45-3 t. Parel Vallei, 29-3 t. Charlie Hofmeyr en 57-0 t. De Kuilen.